Zlatko Karač

Koprivnička sinagoga

Od stotinjak sinagoga koliko ih je tijekom povijesti nastalo na tlu Hrvatske – od skromnih adaptacija stambenih prostora za potrebe bogoslužja, do monumentalnih novogradnji izrazite reprezentativnosti – danas postoji još samo devet objekata namjenski građenih za sinagogalnu funkciju, a tek jedna od tih zgrada služi izvornoj namjeni.

Među tim rijetkim primjerima židovske religijske arhitekture koji su stjecajem okolnosti preživjeli sustavna razaranja tijekom II. svjetskog rata, kao vrijedan spomenik izdvaja se negdašnja koprivnička sinagoga u Svilarskoj ul. 10 (K. Č. 1153/3) – danas bez namjene i konačnog programa korištenja, no s mogućnošću kvalitetne obnove koju doskora možemo očekivati. Nastala je krajem 19. stoljeća na parceli gdje je na katastarskoj karti iz 1869. već bila ucrtana ranija mala sinagoga. No, unatoč činjenici da ova druga, velika sinagoga i danas postoji *in situ*, uz opsežnu projektnu dokumentaciju pohranjenu u Muzeju grada Koprivnice (27 listova nacrta), još uvijek nije poznata ni točna godina njene izgradnje, niti je riješeno pitanje autorstva.

Naime, u starijoj se lokalnoj literaturi kao datacija redovito navodila 1875./76., a kao projektant Julije Deutsch „renomirani zagrebački sinagogalni arhitekt“, pri čemu barem jedan od ova dva podatka ne može biti točan, budući da je Deutsch tada imao tek 16 godina. U spomenutoj zbirci nacrta koja je u Muzej dospjela s ostavštinom koprivničke graditeljske obitelji Resch (Reš), sačuvano je više projektnih rješenja koprivničke sinagoge, različitih autora i diferentnih datacija u rasponu od 1867. do 1919. S obzirom na brojnost tih projektnih inačica pretpostavljalo se da je možda bio proveden međunarodni natječaj za buduću sinagogu, no kako svaki set nacrta ima posve drugu dataciju očito nije riječ o istovremenim natječajnim rješenjima, već o zasebnim projektima koji su sukcesivno nastajali kroz duže vrijeme. Imena i godine koje se na nacrtima javljaju su slijedeća: Wilhelm Stissny, *Architekt* (1867.), Josef Heuberger, *Mauerermeister* (nedat.), Wutto Mikula (poslije 1884.), Ivan Igrić (1893.), Vladimir Gjurin (1893.), Anton Henn, *Architekt* (nedat.), Josip Reš, *ing.* (nedat.), uz više nepotpisanih i nedatiranih listova projektne dokumentacije. Realiziranoj sinagogi gotovo do zadnjeg detalja odgovaraju nacrti Ivana Igrića, ali ipak nije jasno da li su to projekti novogradnje, ili nacrti izvedenog stanja, izrađeni možda kao podloga za neku adaptaciju i dogradnju kojih je tokom vremena bilo više. Samu gradnju je vrlo vjerojatno izveo Josip Reš, kod kojega su sretnim slučajem ostali pohranjeni svi dotadašnji projekti.

Urbanistički sinagoga ima nereprezentativan, donekle inferiorni smještaj, uz liturgijski nepovoljno orijentiranu parcelu sjever-jug (umjesto obligatne istočne „jeruzalemske“ usmjerenosti apsidnog dijela). Samostojeća je građevina uvučena od linije ulice koju definira tek jednostavna kovana ograda, a u prednjem je dijelu dvorišta bio uređen predvrt.

Po arhitektonskom vokabularu koprivnička se sinagoga, iako u skromnijem mjerilu i izričaju, jasno referira na nešto raniju zagrebačku sinagogu Franje Kleina (1867.), koja je pak nastala kao izvedenica znamenite bečke sinagoge u *Tempelgasse* arh. Ludwiga von Förstera (1858.). Riječ je o tipu 'tripartitne' židovske bogomolje oblikovane po uzoru na pretpostavljeni izgled antičkoga jeruzalemskog Hrama, na ulaznom pročelju komponirane s povišenim srednjim rizalitom i dva niža bočna polja (u kojima su i zasebni ulazi za žene te stubišta za galerije). Unatoč vjerojatnoj dataciji s kraja 19. stoljeća, stilizacija pročelja je bliža rukopisu ranoga romantičnog historicizma s detaljima *Rundbogen* stila. Od elemenata judaičke ikonografije ulazno pročelje je raščlanjeno dvostrukim parom vitkih stupova *Jahina* i *Boaza* (parafraza „Drva života“ i „Drva spoznaje“), a na vrhu zabatne atike povrh glavnog portala nalazio se *luhot* (Mojsijeve ploče *Zakona*, dekalog Božjih zapovjedi).

U interijeru organizacija prostora je vrlo tradicionalna, longitudinalna – s prizemnim molitvenim prostorom za muškarce te bočnim katnim galerijama za žene, koje u donjoj zoni nose stupovi od ljevanog željeza, a na katu drveni stubovi. U fokusu srednje lađe je ciborijalni *aron-ha kodeš* (sveti ormar za svitke *Tore*) neoromaničkog oblikovanja, ispred kojega je pozicionirana *bima* (povišeno postolje za rabina) naglašena kovanom ogradom. Sve tri lađe su jednake visine, natkrivene tabulatom.

Modernističku purifikaciju sinagoge 1930. je izveo arh. Slavko Löwy (rođeni Koprivničanin), koji je s pročelja uklonio dekorativnu plastiku i ornamente konfekcijske kvalitete, a oblikovno je pročistio i interijer u kojemu je zadržao stare klupe. Na taj način ovaj je objekt dobio još jedan autorski relevantan sloj i za svoje vrijeme avangardan arhitektonski izričaj.

Tijekom II. svjetskog rata u devastiranoj sinagogi je bilo skladište zaplijenjene židovske imovine (od 1941.), potom ustaški zatvor (od 1944.), a poslije rata objekt je služio neprimjerenim gospodarskim funkcijama (pogon „Krojačkog poduzeća“ 50-ih godina, trgovačko skladište „Izvor“ 70-ih i 80-ih, trgovina namještaja 90-ih, skladiše Crvenog križa 2000-ih...), dok je zadnje desetljeće bez namjene, uz propitivanje kulturnih programa za koje bi se sinagoga trebala adaptirati (glazbeni auditorij, izložbeni postav i sl.). Na pročelju je 1996. postavljena spomen-ploča, sinagoga je odnedavno zaštićena i kao kulturno dobro (Z-3382), a dijelovi sačuvanog obrednog inventara danas čine Zbirku *Judaice* u GMK.

Doc. dr. sc. Zlatko Karač, mag. ing. arh.

Arhitektonski fakultet Sveučilišta u Zagrebu

Doc. dr. sc. Zlatko Karač, mag. ing. arh., prodekan je za znanost na Arhitektonskom fakultetu Sveučilišta u Zagrebu. Objavio je oko 450 znanstvenih i stručnih radova. Dobitnik je Državne nagrade za znanost 2012. Vodio je konzervatorsko-restauratorska istraživanja na brojnim spomeničkim građevinama, sudjelovao je i u izradi dvadesetak prostornih i urbanističkih planova svih razina.